Source: http://www.csmoradea.ro/events/lnbm-etapa-25-3/
Timestamp: 2018-09-21 15:01:46+00:00

Document:
CSM CSU Oradea a învins Steaua CSM EximBank București, scor 80-72, într-un meci contând pentru etapa a 25-a din sezonul regulat al Ligii Naționale de baschet masculin - ediția 2016/17. Jocul a fost transmis la DigiSport.
Partida a început cu Franklin, Mandache, Zeno, Nicoară și Denison. Roș-albaștrii s-au văzut conduși cu 9-0 pe fondul unor decizii neinspirate. Continuarea a fost mai bună, Martin Zeno contribuind cu 14 puncte pe parcursul primului sfert. La prima pauză, după ce Oradea a preluat conducere, scorul era de 27-24 în favoarea Stelei.
Sfertul al 2-lea s-a derulat sub semnul echilibrului. Ofensiva orădenilor nu a funcționat foarte bine, în vreme de bucureștenii au marcat de mai multe ori pe final de atac ori de pe urma unor aruncări contestate. CSM-ul nu a reușit nicio recuperare ofensivă în primele 20 minute de joc, astfel încât scorul la pauză era favorabil Stelei cu 45-38.
Avantajul oaspeților a crescut la zece lungimi în debutul reprizei secunde, însă nivelul de apărare al formației bihorene a crescut spectaculos și a limitat formația adversă la doar 11 puncte în sfertul 3. Acest lucru a permis CSM-ului să reintre în joc astfel încâd la ultima pauză diferența a scăzut la un singur punct, scor 56-55 în favoarea oaspeților.
Secvența decisivă a demarat cu un parțial de 8-0 ce a trimis Oradea la conducere definitiv. Asta în condițiile în care pe parcursul primelor 30 minute de joc CSM-ul a condus aproximativ două minute. Martin Zeno, Andrei Mandache și Muhamed Pasalic au marcat coșuri de trei puncte, iar nivelul de apărare al Leilor Roșii a fost entuziasmant, ridicat parcă de publicul absolut senzațional. Zeno a închis tabela cu două libere, pentru a-și încununa o nouă prestație memorabilă.
Zeno a avut 28 puncte, 3 recuperări, 3 pase decisive, 2 intercepțiiiar Andrei Mandache și Muhamed Pasalic au avut câte 15 puncte fiecare pentru învingători. Will Franklin a bifat 10 pase decisive, fiind omul care i-a căutat pe colegii săi cu mingea. În replică, Nikola Malesevic a reușit 15 puncte, iar Morris Curry a totalizat 11 puncte, 6 pase decisive pentru Steaua.
CSM CSU Oradea are 11-10 la general și se situează pe locul al 4-lea în ierarhia generală. Următorul meci este programat miercuri (15.03), ora 18:45, la Pitești. Meciul va fi transmis în direct la DigiSport.
CSM CSU Oradea și Steaua CSM EximBank București se duelează pentru a 3-a oară în acest sezon competițional. Confruntarea echipelor roș-albastre, a semifinalistelor Cupei României, are loc la Arena Antonio Alexe și contează pentru etapa a 25-a din sezonul regulat al Ligii Naționale de baschet masculin – ediția 2016/17, respectiv a 3-a din TOP 6.
Campioana în exercițiu, implicată într-un sezon extrem de solicitant, atât din punct de vedere al numărului de meciuri, cât și prin prisma statutului dobândit, respectiv al așteptărilor, primește vizita unei grupări de mare tradiție în sportul cu mingea la coș, o grupare ce reprezintă un brand bine cunoscut pe plan sportiv, nu doar în România.
Este un duel între una dintre cele mai bune defensive din campionat și una dintre cele mai productive ofensive. CSM-ul va apela la nivelul defensiv, la apărarea colectivă și la un joc organizat pe ambele faze în încercarea de a-și apropia victoria. Steaua va miza pe calitatea individuală și abilitatea mai multor jucători de a puncta, respectiv pe o defensivă colectivă pentru a învinge.
CSM CSU Oradea se află în fața celui de-al 46-lea meci oficial în sezonul 2016/17. Este cel de-al 23-lea joc susținut de Leii Roșii în Arena Antonio Alexe. În schimb, Steaua CSM EximBank București dispută cel de-al 31-lea joc oficial în acest sezon competițional.
Ambele protagoniste au în componență câte cinci jucători autohtoni care intră cu regularitate în rotația de bază. La CSM evoluează Petrișor, Mandache, Nicolescu, Nicoară și Țîbîrnă. În schimb, la Steaua îi regăsim pe Paul, Szijarto, Negoițescu, Fraseniuc și Baciu. Totodată, atât Oradea, cât și echipa din București, au câte șase jucători străini sub contract. Conform regulamentului pot juca doar cinci dintre aceștia.
CSM CSU Oradea are întreg efectivul de jucători apt. Aceasta a fost prima săptămână din actualul sezon competițional când staff-ul tehnic a mizat pe toți jucătorii din lot la antrenament, precum și la meciul de la Timișoara, câștigat de CSM cu scorul de 92-73.
În prima fază a sezonului regulat din actuala ediție de campionat s-au împărțit victoriile. Fiecare s-a impus pe teren propriu. Ultima încleștare s-a desfășurat în luna ianuarie, la Oradea. Atunci, CSM-ul s-a impus mizând pe un nivel foarte bun de apărare, dublat de angajament fizic.
Față de ultima întâlnire directă, cele două echipe s-au schimbat. CSM-ul nu mai mizează pe serviciile lui Branko Mirkovic și Rareș Pașca. În schimb, Sean Barnette a revenit în angrenajul echipei după o absență de trei luni. De cealaltă parte, Steaua a schimbat staff-ul tehnic și s-a despărțit de fundașul Cam Long. Echipa din capitală i-a legitimat pe Randal Falker, Iuri Fraseniuc și Morris Curry.

References: CSM 

CSM 

CSM 
 CSM 

CSM 
 CSM 
 CSM 

CSM 
 CSM